**8. A feladat az első világháború történetéhez kapcsolódik.**

**Oldja meg a feladatokat a forrás és ismeretei segítségével!** (Elemenként 1 pont.)

„Már most oly borzasztó nyomorúság van, hogy éhhalál fenyegeti a népet. Hétszámra

nem kapunk egy szem lisztet sem, és azzal bíztatnak, hogy az idén gabonát sem lehet

venni, még a lábán [aratás előtt] rekvirálják […][a terményt], és az aratáshoz katonaság

lesz kirendelve ellenőrzés végett, hogy senki félre ne tehessen a termésből semmit.

Most is 3-4 hétre kapunk 8 kiló lisztet […]. Egy-két évig csak tűrhető volt, mert addig,

ha drágaság volt is, de lehetett kapni, de most egyáltalán semmit, és minden cédulára

[élelmiszerjegyre] megy. Az ember […] először menjen el a községházára céduláért,

ott lökdösik, taszigálják. […] Mire végre […] nagy nehezen bejut, és megkapja a

cédulát, akkor tolakodhatik a boltajtóban, […] míg végre bejut, és akkorra már nincs

liszt, és várhat pár hétig, mire lesz.” *(Magyaródi Júlia levele az olasz fronton harcoló*

*testvéréhez, 1917)*

**a) Döntse el a levél szövege alapján, mit jelent a rekvirálás! Karikázza be az egyetlen helyes válasz sorszámát!**

1. Gépesített aratást.

2. A hadsereg által végrehajtott fosztogatást.

3. A javak hatóságok által elrendelt begyűjtését.

**b) Milyen további, jellemző oka volt a forrásban említett élelmiszerhiánynak? Karikázza**

**be az egyetlen helyes válasz sorszámát!**

1. A mezőgazdaságban kollektivizálás zajlott.

2. Az országon átvonuló ellenséges seregek elpusztították a termést.

3. A háború miatt munkaerőhiány alakult ki.

**c) Miként akarták a szövegben említett élelmiszerjegyekkel biztosítani az ellátást?**

**Karikázza be az egyetlen helyes válasz sorszámát!**

1. Fejadagokat vezettek be, hogy egyenletesebben osszák el az élelmiszert.

2. A terményt csak rögzített áron lehetett eladni.

3. Az állam élelmiszerjeggyel kárpótolta a gazdákat, akik csak alacsony áron tudták eladni

a termést.

**d)** Az idézett levél a cenzúrahivatal irattárában maradt fenn. **Miért akadályozták meg az**

**elküldését?**

…………………………………………………………………………………………………

**Megoldás**

**8. Az első világháború (Elemenként 1 pont, összesen 4 pont.)**

**a)** 3.

**b)** 3.

**c)** 1.

**d)** Nem akarták, hogy a fronton harcoló katonák értesüljenek a hátország szenvedéseiről. *(A*

*helyes válasz más megfogalmazásban is elfogadható, illetve tartalmilag hasonló, más helyes*

*válaszok is elfogadhatók.)*